દુઃખની લાગણીનું મુખ્ય કાર્ય જીવનમાં સર્જાયેલી ઓછપને દૂર કરવાનું અથવા તો જેની ઓછપ સર્જાઈ છે તેના વિના ચલાવી લેવાનું સિગ્નલ આપવાનું છે. દુઃખની લાગણી સર્જાતાં શક્તિમાં ઓટ આવે છે, ઉત્સાહ ઓસરી જાય છે અને માણસ નિષ્ક્રિય અથવા પ્રવૃત્તિહીન બનવા તરફ સરક્યા કરે છે. આવું થવાને કારણે એને ઘડીભર થંભીને નવેસરથી આરંભ કરવાની તક મળે છે. આ ગાળામાં વ્યક્તિ નવાં સાહસ કરતાં અચકાય છે. એ અચકાય એ માટે જ એની શક્તિમાં, એના ઉત્સાહમાં ઓટ આવે છે જેથી એ પોતાની ભૂલ વિશે ફેરવિચાર કરે અને એ ભૂલોને નિવારી શકાય એ રીતનું પ્લાનિંગ કરે.